สรุปภาวะตลาดต่างประเทศ ประจำวันที่ 27 มิ.ย. 2562
สรุปภาวะตลาดต่างประเทศ ประจำวันที่ 27 มิ.ย. 2562
สรุปภาวะตลาดต่างประเทศ ประจำวันที่ 27 มิ.ย. 2562
28 มิ.ย. 2562

ดัชนีดาวโจนส์ตลาดหุ้นนิวยอร์กปิดลบเมื่อคืนนี้ (27 มิ.ย.) หลังจากราคาหุ้นโบอิ้งร่วงลงเกือบ 3% ท่ามกลางความกังวลที่ว่า เครื่องบิน 737 MAX ของบริษัทโบอิ้งจะยังคงถูกสั่งห้ามบินต่อไป อย่างไรก็ตาม ดัชนี S&amp;P500 และ Nasdaq ปิดตลาดปรับตัวขึ้น เนื่องจากนักลงทุนมีมุมมองเป็นบวกว่า การเจรจาการค้าระหว่างผู้นำสหรัฐและจีนในการประชุม G20 วันเสาร์นี้ จะมีความคืบหน้า
ดัชนีเฉลี่ยอุตสาหกรรมดาวโจนส์ปิดที่ 26,526.58 จุด ลดลง 10.24 จุด หรือ -0.04% ขณะที่ดัชนี S&amp;P500 ปิดที่ 2,924.92 จุด เพิ่มขึ้น 11.14 จุด หรือ +0.38% และดัชนี Nasdaq ปิดที่ 7,967.76 จุด เพิ่มขึ้น 57.79 จุด หรือ +0.73%
 
ตลาดหุ้นยุโรปปิดทรงตัวเมื่อคืนนี้ (27 มิ.ย.) ท่ามกลางความกังวลเกี่ยวกับการเจรจาการค้าระหว่างประธานาธิบดีโดนัลด์ ทรัมป์แห่งสหรัฐและประธานาธิบดีสี จิ้นผิงของจีนนอกรอบการประชุมซัมมิต G20 ในวันเสาร์นี้ แต่การพุ่งขึ้นของหุ้นไบเออร์ช่วยหนุนตลาดหุ้นเยอรมนีปิดบวก
ดัชนี Stoxx Europe 600 ขยับขึ้นเพียง 0.01 จุด ปิดที่ 382.21 จุด
ดัชนี DAX ตลาดหุ้นเยอรมันปิดที่ 12,271.03 จุด เพิ่มขึ้น 25.71 จุด หรือ +0.21% ขณะที่ดัชนี CAC-40 ตลาดหุ้นฝรั่งเศสปิดที่ 5,493.61 จุด ลดลง 7.11 จุด หรือ -0.13% และดัชนี FTSE 100 ตลาดหุ้นลอนดอนปิดที่ 7,402.33 จุด ลดลง 14.06 จุด หรือ -0.19%
 
ตลาดหุ้นลอนดอนปิดลดลงเล็กน้อยเมื่อคืนนี้ (27 มิ.ย.) เนื่องจากนักลงทุนยังคงกังวลกับการเจรจาการค้าระหว่างผู้นำจีนและสหรัฐในวันเสาร์นี้ ขณะที่การร่วงลงของหุ้นเกล็นคอร์หลังเหตุเหมืองถล่มในคองโก เป็นปัจจัยถ่วงตลาดลงด้วย
ดัชนี FTSE 100 ตลาดหุ้นลอนดอนปิดที่ 7,402.33 จุด ลดลง 14.06 จุด หรือ -0.19%
 
สัญญาน้ำมันดิบเวสต์เท็กซัส (WTI) ตลาดนิวยอร์กปิดขยับขึ้นเล็กน้อยเมื่อคืนนี้ (27 มิ.ย.) ท่ามกลางภาวะการซื้อขายที่ซบเซา ขณะที่นักลงทุนจับตาการประชุมกลุ่มประเทศผู้ส่งออกน้ำมัน (โอเปก) ซึ่งจะจัดขึ้นที่กรุงเวียนนาในวันที่ 1 ก.ค.นี้ รวมทั้งติดตามการเจรจาการค้าระหว่างผู้นำสหรัฐและจีนในการประชุมซัมมิตกลุ่ม G20 ในวันเสาร์นี้
สัญญาน้ำมันดิบ WTI ส่งมอบเดือนส.ค. เพิ่มขึ้น 5 เซนต์ หรือน้อยกว่า 0.1% ปิดที่ 59.43 ดอลลาร์/บาร์เรล
สัญญาน้ำมันดิบเบรนท์ส่งมอบเดือนส.ค. เพิ่มขึ้น 6 เซนต์ หรือประมาณ 0.1% ปิดที่ 66.55 ดอลลาร์/บาร์เรล
 
สัญญาทองคำตลาดนิวยอร์กปิดลบเมื่อคืนนี้ (27 มิ.ย.) เนื่องจากนักลงทุนยังคงเดินหน้าเทขายทำกำไรหลังจากราคาทองคำพุ่งขึ้นติดต่อกันหลายวันก่อนหน้านี้ นอกจากนี้ การฟื้นตัวของตลาดหุ้นสหรัฐยังเป็นอีกปัจจัยที่ทำให้นักลงทุนเทขายทองคำในฐานะสินทรัพย์ที่ปลอดภัย โดยดัชนี S&amp;P500 และ Nasdaq ดีดตัวขึ้นเมื่อคืนนี้ ในขณะที่นักลงทุนจับตาการประชุมซัมมิตกลุ่ม G20 ที่ประเทศญี่ปุ่นในระหว่างวันที่ 28-29 มิ.ย.นี้
สัญญาทองคำตลาด COMEX (Commodity Exchange) ส่งมอบเดือนส.ค. ลดลง 3.4 ดอลลาร์ หรือ 0.24% ปิดที่ 1,412 ดอลลาร์/ออนซ์
สัญญาโลหะเงินส่งมอบเดือนก.ค. ลดลง 8.1 เซนต์ หรือ 0.53% ปิดที่ 15.294 ดอลลาร์/ออนซ์
สัญญาพลาตินัมส่งมอบเดือนก.ค. ลดลง 4.5 ดอลลาร์ หรือ 0.55% ปิดที่ 817.5 ดอลลาร์/ออนซ์
สัญญาพัลลาเดียมส่งมอบเดือนก.ย. เพิ่มขึ้น 13.20 ดอลลาร์ หรือ 0.9% ปิดที่ 1,538.90 ดอลลาร์/ออนซ์
 
ดอลลาร์สหรัฐอ่อนค่าลงเมื่อเทียบกับสกุลเงินหลักๆ ในการซื้อขายที่ตลาดปริวรรตเงินตรานิวยอร์กเมื่อคืนนี้ (27 มิ.ย.) หลังจากทางการสหรัฐเปิดเผยข้อมูลเศรษฐกิจที่ซบเซา โดยตัวเลขผู้ขอรับสวัสดิการว่างงานปรับตัวเพิ่มขึ้นในสัปดาห์ที่แล้ว ขณะที่ผลิตภัณฑ์มวลรวมภายในประเทศ (GDP) ไตรมาส 1 ขยายตัวต่ำกว่าตัวเลขประมาณการครั้งแรก
ดอลลาร์สหรัฐอ่อนค่าลงเมื่อเทียบกับเงินเยน ที่ระดับ 107.73 เยน จากระดับ 107.83 เยน และอ่อนค่าเมื่อเทียบกับฟรังก์สวิส ที่ระดับ 0.9759 ฟรังก์ จากระดับ 0.9779 ฟรังก์ นอกจากนี้ ดอลลาร์สหรัฐยังอ่อนค่าลงเมื่อเทียบกับดอลลาร์แคนาดา ที่ระดับ 1.3093 ดอลลาร์แคนาดา จากระดับ 1.3115 ดอลลาร์แคนาดา
ยูโรแข็งค่าขึ้นแตะที่ระดับ 1.1373 ดอลลาร์ จากระดับ 1.1369 ดอลลาร์ ขณะที่เงินปอนด์อ่อนค่าลงสู่ระดับ 1.2665 ดอลลาร์ จากระดับ 1.2688 ดอลลาร์ ส่วนดอลลาร์ออสเตรเลียแข็งค่าขึ้นแตะที่ระดับ 0.7004 ดอลลาร์สหรัฐ จากระดับ 0.6984 ดอลลาร์สหรัฐ